چــمـــانی ٹـَپ
میر گل خان نصیر
دلبر تئی جتگ چمّاں ٹپ
شیدائیں دلوں کرتگ کپ
پونز تئی بارگنت چو کاٹار
بُروانک ئنت تئی زَهم ءِ دَپ
لُنٹ تئی شَکّل و و کد شیشار
بازاں داتگنت اِشک ءِ تَپ
سروان گردن و کبگ رپتار
دیم چو پُتِرک و شِیرءِ کَپ
زُلپ تئی کُنلیں سیائیں مار
مِید تئی کُهکر و سیائیں شپ
بیک و چَندنیں تئی گِیوار
سیاهمار بستگنت تئی سرگوَئپ
چوش که لشکر و رِندی سوار
زیبائیں متاچ بَستگ سرئپ
داتگ چُرمُٹ و پلیں شار
آسے مَں دل ءَ مان رَپ رَپ
چندے کپتگیں تئی بیمار
ریچنت چه دپ ءَ هون لَپ لَپ
دابانی تئی روچنت چار
زُلم ءَ گوں نهنت لَهڈی ! نَپ
هوری* کرت من ءَ تئی چمچار
گِنداں چو گنوک راست و چَپ
چَنڈینیت دل ءَ تئی گُپتار
چوش که ماں پڑ ءَ زَهم ءِ درپ
درداں تئی من ءَ کرتگ گار
سُهریں چم سُچنت دل کنت جَپ
یات ءَ گوں تئی، بندنت تار
ارسانی درهدیں تِریپ و ترپ
گوش دار او گِران نازیں یار !
شهدیں کنت نصیر گوں تئو گپ
کلات – 16 جولائی 1962
*- هوری : هَیران ( حیران ) .
کلیات نصیر تاکدیم 867 و 868
پہ باسک ءَ دیم دیوک ۔ کریم بلوچ ۔ تھل